Kipakat pakkaset saapuvat koko maahan heti vuoden vaihtumisen jälkeen.

Uusi vuosi alkaa pakkasilla. Kuva vuodelta 2012, jolloin Kuusamossa mitattiin helmikuun alussa -38,7 astetta. MIKKO HALVARI

Forecan päivystävä meteorologi Ilkka Alanko kertoo, että heti uudenvuoden jälkeen Suomen ylle näyttää asettuvan kylmä ilmamassa.

Ensi viikolla kireä pakkanen paukkuu koko maassa.

Pohjoisessa selkeillä paikoilla voi helposti olla jopa -30 asteen pakkasia. Etelässäkin saatetaan joutua hytisemään 20 pakkasasteessa. Idässä voi olla pakkasta -25 astetta tai mahdollisesti vielä enemmänkin.

- Kylmä ilmamassa tulee Suomeen pohjoiskoillisesta Jäämereltä suunnalta päin, Alanko kertoo.

Lappiin ja Lounais-Suomeen voi olla luvassa vielä ennen sään kylmenemistä lunta. Eteläänkin voidaan saada valkea maa, jos vuodenvaihteen jälkeen sattuu satamaan.

- Lännessä voi tulla välillä lumisateita ja pakkanen heiketä tilapäisesti, mutta sitten lumisateet väistyvät ja kireä pakkanen jatkuu, Alanko sanoo.

Kylmä sää jatkuu vielä vuoden ensimmäisen viikonkin jälkeen.

- Näillä näkymin näyttää siltä, että viikko tai pari on pakkasia. Ilmamassa on hyvin kylmä eikä varmasti kovin nopeasti poistu Suomen yltä.

Etelässä uutta vuotta juhlitaan suojasäässä ja pakkasta on luvassa vasta uudenvuodenpäivänä.